มนต์รักลูกทุ่ง

**มนต์รักลูกทุ่ง** เป็นภาพยนตร์ไทยแนวเพลง-คอมเมดี-โรแมนติก ที่ออกฉายเมื่อปี พ.ศ. 2513 กำกับโดยรังสี ทัศนพยัคฆ์ นำแสดงโดยมิตร ชัยบัญชา และเพชรา เชาวราษฎร์ ประกอบด้วยเพลงลูกทุ่ง 14 เพลงที่ผสมผสานเข้ากับชีวิตชนบทในภาคตะวันออกเฉียงเหนือของประเทศไทย เรื่องราวความรักระหว่าง คล้าว หนุ่มชาวนา และ ทองกวาว หญิงสาวจากครอบครัวที่ร่ำรวย

ภาพยนตร์เข้าฉายวันที่ 15 พฤษภาคม พ.ศ. 2513 ภาพยนตร์ได้รับความนิยม เข้าฉายในโรงภาพยนตร์นานถึง 6 เดือน และเป็นภาพยนตร์ไทย 1 ในจำนวน 25 เรื่องที่ได้ประกาศขึ้นทะเบียนมรดกภาพยนตร์ของชาติ ในปี พ.ศ. 2554

ภาพยนตร์เรื่องนี้ได้รับการรีเมคโดยครูรังสีเมื่อปี 2525 แต่ไม่ประสบความสำเร็จ และในปี 2548 ก็ไม่ประสบความสำเร็จอีกเช่นเดียวกัน ถูกดัดแปลงเป็นละครยอดนิยมทางช่อง 7 ในปี 2538 นำแสดงโดยศรัณยู วงษ์กระจ่าง และณัฐริกา ธรรมปรีดานันท์ และถูกนำมาดัดแปลงเป็นภาพยนตร์และละครหลายครั้งเลยทีเดียว

## เรื่องย่อ
คล้าว (มิตร ชัยบัญชา) หนุ่มชาวนาตกหลุมรัก ทองกวาว (เพชรา เชาวราษฎร์) ลูกสาวของทองก้อน (สมควร กระจ่างศาสตร์) และทับทิม (มนัส บุณยเกียรติ) เศรษฐีประจำหมู่บ้าน คล้าวบอกว่าถ้าเขาขายข้าวได้เขาจะขอทองกวาวแต่งงาน แต่ทองก้อนกับทับทิมไม่ชอบคล้าวเพราะว่าเขาจน 

แต่ที่ดินของคล้าวถูกยึดเพราะเขาเป็นหนี้ จอม (สุวิน สว่างรัตน์) เศรษฐีอีกคนหนึ่งในหมู่บ้าน ขณะที่ทองกวาวถูกพ่อแม่ของเธอส่งไปอาศัยอยู่กับ ทองคำ (มาลี เวชประเสริฐ) ป้าของเธอที่กรุงเทพฯ พร้อมด้วยบุปผา (บุปผา สายชล) เพื่อนสนิทของเธอ

ทองกวาวได้รู้จักกับธรรมรักษ์ หลานของป้าทองคำ ซึ่งป้าทองคำหวังจะให้หลานทั้งคู่แต่งงานกัน เพื่อสมบัติจะได้ไม่ตกเป็นของคนอื่น คล้าวเศร้าโศกเสียใจที่น้ำท่วมทุ่งนาข้าวเสียหาย ได้พวกคอยปลอบ จึงบอกบุญเย็น (ไพรวัลย์ ลูกเพชร) ให้ตามหาทองกวาว บุญเย็นพบทองกวาวที่กรุงเทพและบอกเรื่องคล้าว ทองกวาวขอให้บุญเย็นบอกคล้าวว่าทองกวาวอยากให้คล้าวมาสู่ขอแต่พ่อแม่ของทองกวาวกลับเรียกค่าสินสอดสิบหมื่น

ธรรมรักษ์เสียการพนัน หวังจะหลอกเอาเงินป้าทองคำจึงทำเป็นชอบทองกวาว โดยให้เพื่อนชื่อ ธีระ หัวหน้าวงดนตรีมากันบุปผา ทั้งหมดเดินทางมาบ้านทองกวาว แต่ด้วยความคิดถึงทองกวาวรีบมาหาคล้าวกลับพบว่าคล้าวอยู่กับสายใจ ทำให้ทองกวาวเข้าใจผิด ทองกวาวจึงตกลงหมั้นกับธรรมรักษ์ แต่ธรรมรักษ์มีฤทัยเป็นภรรยาอยู่ บุญเย็นจึงพาฤทัยมาบ้านทองกวาว ธรรมรักษ์โกรธมาก บอกฤทัยเป็นนักร้องในวงธีระ ฤทัยแกล้งตีสนิทกับคล้าวเพื่อให้ธรรมรักษ์หึง แล้วป้าทองคำจึงไล่ธรรมรักษ์และเมียกลับไป

แต่ข่าวการหมั้นของทองกวาวกับธรรมรักษ์ที่ทองก้อนประกาศไปเข้าหูเสือทุม ได้จับตัวทองกวาวและป้าทองคำไปเรียกค่าไถ่ คล้าวและตำรวจตามไปช่วยไว้ทัน คล้าวกับพรรคพวกได้ช่วยเหลือทองกวาวและป้าทองคำให้พ้นจากคนร้าย ซึ่งทำให้พ่อทองก้อนและแม่ทับทิมไม่กล้าปฏิเสธ ทั้งคู่จึงได้แต่งงานกัน

## นักแสดงหลัก

## เพลงประกอบ
;รายชื่อเพลง

## การสร้างใหม่

### ละครโทรทัศน์
มีการนำกลับมาทำใหม่ในลักษณะละครโทรทัศน์ ในปี พ.ศ. 2538 ทางสถานีโทรทัศน์สีกองทัพบกช่อง 7 โดย ดาราวิดีโอ ซึ่งมียอดผู้ชมมากมาย และเพลงประกอบละครก็ขายกันระเบิดเถิดเทิง ผู้ที่รับบท คล้าว กับ ทองกวาว คือ "ตั้ว" ศรัณยู วงษ์กระจ่าง กับ "น้ำผึ้ง" ณัฐริกา ธรรมปรีดานันท์ ซึ่งแจ้งเกิดได้อย่างสมใจ ส่วนแว่น กับ บุปผา คือ "เอ" อนันต์ บุนนาค กับ "ต้อม" รชนีกร พันธุ์มณี และนักแสดงมากฝีมืออีกคับคั่ง ออกอากาศทุกวันจันทร์ - อังคาร เวลา 20.30 - 22.30 น. ออกอากาศตอนแรกเมื่อวันที่ 16 ตุลาคม พ.ศ. 2538 - 2 มกราคม พ.ศ. 2539 จำนวน 24 ตอน หลังออกอากาศประสบความสำเร็จเป็นอย่างมาก ทำเรตติ้งตอนอวสานสูงถึง 36 ถือเป็นละครที่มีเรตติ้งสูงสุดตลอดกาลของเมืองไทยอันดับที่ 3 เป็นรองแค่ คู่กรรม และ ดาวพระศุกร์ กลายเป็นละครในตำนานที่ต่อให้สร้างกี่ครั้งก็ไม่อาจลบภาพจำของละครมนต์รักลูกทุ่งเวอร์ชั่น ศรัณยู - ณัฐริกา 

ต่อมาสถานีโทรทัศน์สีกองทัพบกช่อง 7 ได้นำกลับมาสร้างใหม่ เมื่อ พ.ศ. 2548 โดย ดาราวิดีโอ  ผู้รับบท คล้าว กับ ทองกวาว คือ "ป๋อ" ณัฐวุฒิ สกิดใจ กับ "กบ" สุวนันท์ คงยิ่ง ส่วนแว่น กับ บุปผา รับบทโดย "อู" ภาณุ สุวรรณโณ กับ "ยุ้ย" จีรนันท์ มะโนแจ่ม 

ใน พ.ศ. 2553-2554 ทางสถานีวิทยุโทรทัศน์ไทยทีวีสีช่อง 3 ได้มีการนำกลับมาสร้างใหม่อีกครั้ง โดยมี "ปอ" ทฤษฎี สหวงษ์ และ "จ๊ะ" จิตตาภา แจ่มปฐม รับบทคู่พระนาง คล้าว กับ ทองกวาว ร่วมด้วย "กอล์ฟ" เบญจพล เชยอรุณ และ "ปุยฝ้าย" ณัฎฐพัชร์ วิภัทรเดชตระกูล ในบทแว่น กับ บุปผา 

ในปี พ.ศ. 2567 ได้มีการนำนวนิยายสุดคลาสสิคเรื่องนี้มาปัดฝุ่นสร้างใหม่อีกครั้ง ออกอากาศทางช่อง 3 เอชดี โดยมี "มิว" ศุภศิษฏ์ จงชีวีวัฒน์ รับบท คล้าว และชาล็อต ออสติน รับบท ทองกวาว ร่วมด้วย "คิมม่อน" วโรดม เข็มมณฑา รับบท แว่น และ "เปา" กิ่งกาญจน์ ส่องสว่าง รับบท บุปผา

### ภาพยนตร์
รังสี ทัศนพยัคฆ์  ได้นำมนต์รักลูกทุ่งกลับมาสร้างใหม่ ออกฉายปี พ.ศ. 2525 สร้างโดย พูนทรัพย์โปรดักชั่น นำแสดงโดย ทูน หิรัญทรัพย์ และหทัยรัตน์ อมตวณิชย์ มีสายัณห์ จันทรวิบูลย์ เป็น ศรีไพร และ อำภา ภูษิต เป็น บุปผา ฉายครั้งแรกวันที่ 25 กันยายน 2525 ที่โรงภาพยนตร์โคลีเซียม-สเตลลา-ควีนส์-ออสการ์ แต่ก็ไม่ประสบความสำเร็จมากนัก

ต่อมาใน พ.ศ. 2548 ประสิทธิ์ วิจิตร์จินดา นำบทประพันธ์ มนต์รักลูกทุ่งมาสร้างเป็นภาพยนตร์อีกครั้ง  นำแสดงโดย นันทวัฒน์ อาศิรพจนกุล, ลักขณา วัธนวงส์ศิริ, ยิ่งยง ยอดบัวงาม, อาภาพร นครสวรรค์

ล่าสุดในปี พ.ศ. 2558 ปริภัณฑ์ วัชรานนท์ หรือ โต๊ะ พันธมิตร และสหมงคลฟิล์ม นำบทประพันธ์มนต์รักลูกทุ่งนำมาปัดฝุ่นสร้างเป็นภาพยนตร์ในชื่อ "มนต์เลิฟสิบหมื่น" ผู้ที่รับบท คล้าว กับ ทองกวาว คือ "นิว" ชัยพล จูเลี่ยน พูพาร์ต และ "แพรว" เฌอมาวีร์ สุวรรณภาณุโชค คู่พระนางจากมิวสิกวิดีโอเพลงภูมิแพ้กรุงเทพ และมีทีมนักพากย์พันธมิตร ร่วมแสดงด้วย เข้าฉายเมื่อ 23 กรกฎาคม พ.ศ. 2558

อนึ่ง รังสี ทัศนพยัคฆ์ เคยสร้างมนต์รักลูกทุ่งเป็นภาคต่อมาแล้ว ในชื่อ "จะกู่รักกอดน้องให้ก้องโลก" โดยเป็นเรื่องราวที่เกิดขึ้นอีก 20 ปีให้หลัง โดยใช้เพลงลูกทุ่งยอดฮิตเป็นส่วนสร้างอารมณ์เหมือนในมนต์รักลูกทุ่ง ออกฉายในปี พ.ศ. 2535 นำแสดงโดย สันติสุข พรหมศิริ, จินตหรา สุขพัฒน์

### ละครเวที
ในปี พ.ศ. 2566 มีการนำมนต์รักลูกทุ่งมาสร้างเป็นละครเวทีเป็นครั้งแรก ในชื่อ **มนต์รักลูกทุ่งทองกวาว เดอะ มิวสิคัล** ผลิตโดย บริษัท เวิร์คพอยท์ เอ็นเทอร์เทนเมนท์ จำกัด (มหาชน) จัดแสดงที่ โรงละครเคแบงก์สยามพิฆเนศ ชั้น 7 ศูนย์การค้าสยามสแควร์วัน ถนนพระรามที่ 1 แขวงปทุมวัน เขตปทุมวัน กรุงเทพมหานคร ในวันที่ 2, 3 และ 9 - 11 ธันวาคม นำแสดงโดย เปาวลี พรพิมล, กิตติธัช แก้วอุทัย และ โย่ง เชิญยิ้ม (ต่อตระกูล จันทิมา แสดงแทนโย่ง เชิญยิ้ม ในบท พ่อทองก้อน) เขียนบทละครเวทีโดย วิชญ์วิสิฐ หิรัญวงษ์กุล กำกับการแสดงโดย นัฐพงศ์ วงษ์กวีไพโรจน์

## นักแสดงในครั้งต่าง ๆ

## อ้างอิง

## แหล่งข้อมูลอื่น
* *[https://web.archive.org/web/20090225112518/http://www.thaifilmdb.com/th/tt01335 มนต์รักลูกทุ่ง (2513)]* ทางเว็บไซต์ ThaiFilmDb
* มนต์รักลูกทุ่ง 2513 รู้ให้ถูกต้อง  ชีวิตรื่นรมย์ / กนก รัตน์วงศ์สกุล 
* หลงมนต์เสน่ห์ มนต์รักลูกทุ่ง  โดย HOF
* มนต์รักลูกทุ่ง...ความเหมือนที่แตกต่าง ชุมทางหนังไทยในอดีต / มนัส กิ่งจันทร์
* มนต์เสน่ห์สี่พระนาง "มนต์รักลูกทุ่ง" คมชัดลึก วันศุกร์ที่ 4 กุมภาพันธ์ พ.ศ. 2548
*

หมวดหมู่:ภาพยนตร์รักตลกไทย
หมวดหมู่:ภาพยนตร์เพลงไทย
หมวดหมู่:ภาพยนตร์ไทยที่ออกฉายในปี พ.ศ. 2513
หมวดหมู่:ภาพยนตร์ไทยที่ออกฉายในปี พ.ศ. 2525
หมวดหมู่:ภาพยนตร์ที่กำกับโดย รังสี ทัศนพยัคฆ์
หมวดหมู่:ละครโทรทัศน์ไทยในปี พ.ศ. 2538
หมวดหมู่:ละครโทรทัศน์ไทยในปี พ.ศ. 2548
หมวดหมู่:ละครโทรทัศน์ช่อง 7
หมวดหมู่:ละครโทรทัศน์โดยดาราวิดีโอ
หมวดหมู่:ภาพยนตร์ไทยที่ออกฉายในปี พ.ศ. 2548
หมวดหมู่:ละครโทรทัศน์ไทยในปี พ.ศ. 2553
หมวดหมู่:ละครโทรทัศน์ช่อง 3
หมวดหมู่:ละครโทรทัศน์แนวเพลงไทย
หมวดหมู่:ละครเพลงในปี พ.ศ. 2566
หมวดหมู่:เวิร์คพอยท์ เอ็นเทอร์เทนเมนท์
หมวดหมู่:ละครโทรทัศน์ไทยในปี พ.ศ. 2567
หมวดหมู่:ละครโทรทัศน์ช่อง 3 เอชดี
หมวดหมู่:ละครโทรทัศน์ที่กำกับโดย สยาม สังวริบุตร
หมวดหมู่:ละครโทรทัศน์แนวย้อนยุคไทย
หมวดหมู่:ภาพยนตร์ไทยในคริสต์ทศวรรษ 1970
หมวดหมู่:ภาพยนตร์ไทยที่ดัดแปลงเป็นละครโทรทัศน์
หมวดหมู่:มรดกภาพยนตร์ของชาติ
หมวดหมู่:ภาพยนตร์ไทยในคริสต์ทศวรรษ 1980
หมวดหมู่:ภาพยนตร์ไทยในคริสต์ทศวรรษ 2000
หมวดหมู่:ภาพยนตร์ภาษาไทยในคริสต์ทศวรรษ 1970
หมวดหมู่:100 ภาพยนตร์ไทยที่คนไทยควรดู